Guvernul a aprobat joi prelungirea plafonării prețurilor RCA cu încă 3 luni până la 30 iunie 2024. Și comisioanele de distribuție aferente contractelor RCA rămân limitate la maximum 8% din prima netă de cheltuieli de distribuție, pentru aceeași perioadă de 3 luni, a anunțat Ministerul de Finanțe.
"Vrem să combatem acest risc de creștere excesivă a prețurilor din cauza dezechilibrelor produse anterior pe această piață și să dăm o mână de ajutor românilor cum a făcut recent ASF și a redus serios asigurarea RCA în cazul transportatorilor", a declarat premierul Marcel Ciolacu la începutul ședinței de Guvern.
Decizia Guvernului apare în ciuda faptului că atât transportatorii cât și asigurătorii – din motive diferite, evident – au reclamat că prelungirea plafonării prețurilor RCA nu este oportună și ar putea avea efecte contrare celor așteptate.
Prețurile RCA sunt plafonate la nivelul tarifelor practicate de către asigurători la data de 28 februarie 2023, indexate cu un procent de maximum 6,8%.
Ministerul Finanțelor spune că în parcurs legislativ se află o serie de modificări ale legislației naționale privind asigurările RCA care propun "corectarea dezechilibrele existente".
***